b"\n_START_ARTICLE_\nFestes majors de Sant Llu\xc3\xads\n_START_SECTION_\nOrigen\n_START_PARAGRAPH_\nL'origen de la festa \xc3\xa9s religi\xc3\xb3s i es remunta a la fundaci\xc3\xb3 de l'esgl\xc3\xa9sia parroquial de Sant Llu\xc3\xads. Aleshores els membres de l'obreria, denominats caixers per ser els responsables de l'administraci\xc3\xb3 dels diners per a sufragar les obres de construcci\xc3\xb3 i manteniment del temple, organitzaven els actes protocol\xc2\xb7laris i populars de la festa de Sant Llu\xc3\xads._NEWLINE_Les festes estaven origin\xc3\xa0riament dedicades al rei de Fran\xc3\xa7a Sant Llu\xc3\xads IX, que a partir de 1825 esdevindria patr\xc3\xb3 del poble en ser elegit per votaci\xc3\xb3 popular.\n_START_SECTION_\nDescripci\xc3\xb3\n_START_PARAGRAPH_\nL'inici oficial de la festa t\xc3\xa9 lloc el divendres anterior amb la lectura solemne del preg\xc3\xb3. El dissabte comencen els actes festius de major rellev\xc3\xa0ncia, que s\xc3\xb3n els que protagonitzen el cavall i el caixer (o genet). La qualcada o comitiva de caixers i cavalls, que t\xc3\xa9 lloc el dissabte capvespre i el diumenge de mat\xc3\xad, recorre els carrers de la poblaci\xc3\xb3 abans d'assistir als actes religiosos, les Completes i la Missa de Caixers, respectivament. Est\xc3\xa0 formada pel caixer batle, en representaci\xc3\xb3 del poder civil, la capellana, que representa el poder religi\xc3\xb3s, i els altres caixers. La comitiva \xc3\xa9s oberta pel fabioler, una persona que a lloms d'un ase obre pas a la comitiva tocant el fabiol i el tambor._NEWLINE_Despr\xc3\xa9s dels actes religiosos t\xc3\xa9 lloc l'espectacular caragol (o volta), tamb\xc3\xa9 conegut com a jaleo, en qu\xc3\xa8 els cavalls degudament engalanats, salten entre la gent al ritme de la m\xc3\xbasica de la banda municipal. Al llarg del cap de setmana es desenvolupen tamb\xc3\xa9 altres actes, entre els quals tamb\xc3\xa9 sobresurten els balls i envelats. Diumenge a la tarda hi ha la desfilada de carrosses, i a la nit el llan\xc3\xa7ament de focs artificials marca la fi de les festes."